
 30.3.2020
 BG
 Официален вестник на Европейския съюз
 L 96/1
 РЕГЛАМЕНТ ЗА ИЗПЪЛНЕНИЕ (ЕС) 2020/429 НА КОМИСИЯТА
 от 14 февруари 2020 година
 за изменение на Регламент за изпълнение (ЕС) No 680/2014 за определяне, в съответствие с Регламент (ЕС) No 575/2013 на Европейския парламент и на Съвета, на техническите стандарти за изпълнение по отношение на предоставянето на информация от институциите на надзорните органи
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) No 648/2012 (1), и по-специално член 99, параграф 5 от него,
 като има предвид, че:
 (1)
 С Регламент за изпълнение (ЕС) No 680/2014 на Комисията (2) се определят, предвид членове 99 и 100, член 101, параграф 4, буква а), член 394, параграф 1 и членове 415 и 430 от Регламент (ЕС) No 575/2013, еднообразни изисквания за институциите във връзка с предоставянето на информация на компетентните органи за целите на надзора.
 (2)
 С Регламент (ЕС) 2017/2402 на Европейския парламент и на Съвета (3) се създаде нова уредба на секюритизациите, в т.ч. специална уредба на опростени, прозрачни и стандартизирани (ОПС) секюритизации. С нея се въведе преференциално третиране на ОПС секюритизации и на някои синтетични секюритизации на МСП, както и регулаторно третиране на експозициите към секюритизации, което отчита риска по-точно. Регламент за изпълнение (ЕС) No 680/2014 се налага да бъде изменен, за да се съобрази предоставянето на информация за секюритизационните позиции с тази нова нормативна уредба на секюритизациите.
 (3)
 Регламент (ЕО) No 1126/2008 на Комисията (4) бе изменен с Регламент (ЕС) 2017/1986 (5), за да се приведе в съответствие с публикувания на 13 януари 2016 г. от Съвета по международни счетоводни стандарти (СМСС) Международен стандарт за финансово отчитане (МСФО) 16 „Лизинг“. В резултат, за да се отразят тези промени, се налага Регламент за изпълнение (ЕС) No 680/2014 също да бъде изменен.
 (4)
 Компетентните органи следва да могат ефективно да наблюдават и оценяват рисковия профил на институциите и да получават представа за рисковете за финансовия сектор. Високото равнище на необслужвани експозиции засяга рисковия профил, рентабилността и платежоспособността на институциите, като в крайна сметка оказва влияние върху капацитета за отпускане на заеми за икономиката. Ето защо изискванията за предоставяне на информация следва да бъдат изменени, за да се подобри възможността на компетентните органи да оценяват и наблюдават необслужваните експозиции чрез редовно събиране на подробна информация за тях, както и да попълват установените пропуски в данните.
 (5)
 От своя страна структурата и обхватът на разходите на институциите оказват значително влияние върху рентабилността и устойчивостта на техните модели на стопанска дейност. Нормативната уредба на предоставянето на информация следва да се засили, за да се даде възможност на компетентните органи да получават по-задълбочена представа за тези разходи.
 (6)
 Делегиран регламент (ЕС) 2015/61 на Комисията (6) бе изменен с Делегиран регламент (ЕС) 2018/1620 (7), за да се съобрази по-тясно с международните стандарти и да се позволи по-ефикасно управление